Plan van aksie vir miltsiekte-uitbreking - Gesondheid - Republikein
Friday, July 20th, 23:46:53
Plan van aksie vir miltsiekte-uitbreking
13 October 2017 | Gesondheid
Francoise Steynberg - Met die uitbreking van miltsiekte in die Bwabwata Nasionale Park in die Noordooste het 'n hoëvlak afvaardiging die planne van aksie bespreek om te voorkom dat die hoogs aansteeklike siekte na mense en mak diere oorgedra word.
Die hoëvlak gesamentlike afvaardiging bestaan uit amptenare van die ministeries van die omgewing en toerisme; landbou, water en bosbou se direktoraat van veeartsenydienste; gesondheid en maatskaplike diense; en visserye en mariene hulpbronne, asook die streeksraad van Kavango-Oos, verteenwoordig deur die Mukwe-kiesafdeling.
Die uitbreking van miltsiekte is Woensdag deur owerhede bevestig nadat meer as 100 seekoei- en 20 buffelkarkasse in die vloedvlakte van die Kavangorivier in die Bwabwata Nasionale Park gevind is.
Volgens 'n gesamentlike verklaring van die ministeries behels die aksieplan om die uitbreking van miltsiekte in toom te hou, die volgende: 'n Skoonmaakoperasie sal onmiddellik uitgevoer word deur al die karkasse te verwyder. Tydens die operasie sal sekere dele van die die westelike kant van Bwabwata vir toeriste en die publiek gesluit word.
Die direktoraat van veeartsenydienste sal 'n inentingsveldtog teen miltsiekte vir beeste naby die park van stapel stuur. Veebewegings word in die Mukwe-kiesafdeling beperk.
Die ministerie van gesondheid en maatskaplike dienste sal voorkomingsmedikasie aan mense gee wat aan die seekoeikarkasse blootgestel was en wat die risiko dra om deur die siekte besmet te wees.
Die publiek word gewaarsku om enige kontak te vermy met enige dier wat weens 'n onbekende oorsaak gevrek het.
Intussen het Botswana se ministerie van die omgewing, natuurlike hulpbonbewaring en toerisme, ook bevestig dat seekoeikarkasse in die Kavangorivier na Botswana gedryf het en waaskuwings aan burgers gerig om nie aan enige karkasse te raak of die vleis te eet nie.